KOMISIJOS SPRENDIMAS
2004 m. gruodžio 14 d.
trečią kartą iš dalies keičiantis Sprendimą 2004/122/EB dėl tam tikrų apsaugos priemonių, susijusių su paukščių gripu keliose Azijos valstybėse
(pranešta dokumentu Nr. K(2004) 4775)
(Tekstas svarbus EEE)
(2004/851/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/496/EEB, nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies pakeičiančią Direktyvas 89/662/EEB, 90/425/EEB ir 90/675/EEB (1), ypač į jos 18 straipsnio 7 dalį,
atsižvelgdama į 1997 m. gruodžio 18 d. Tarybos direktyvą 97/78/EB, nustatančią principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą (2), ypač į jos 22 straipsnio 6 dalį,
kadangi:
(1)
Sprendimu 2004/122/EB (3) Komisija priėmė apsaugos priemones, susijusias su paukščių gripu keletoje Azijos šalių, būtent, Kambodžoje, Indonezijoje, Japonijoje, Laose, Pakistane, Kinijos Liaudies Respublikoje, įskaitant Honkongo teritoriją, Pietų Korėjoje, Tailande ir Vietname.
(2)
2004 m. rugpjūčio 19 d. Malaizija pranešė apie paukščių gripo protrūkį ir todėl Komisija priėmė Sprendimą 2004/606/EB, antrą kartą iš dalies keičiantį Sprendimą 2004/122/EB, siekdama Malaizijai taip pat taikyti apsaugos priemones.
(3)
Atsižvelgiant į tokią padėtį daugelyje regiono šalių, ypač į tebesitęsiančius paukščių gripo protrūkius Malaizijoje, Tailande, Vietname, Kinijos Liaudies Respublikoje ir Indonezijoje, būtina ir toliau taikyti dabartines apsaugos priemones.
(4)
Šiuo metu pirmiau išvardytos šalys nepranešė apie naujus gripo protrūkius, todėl būtina peržiūrėti su šia liga susijusią padėtį jose iki 2004 m. gruodžio mėn.
(5)
Vakarų Malaizija yra įtraukta į Komisijos sprendimą 94/85/EB (4) ir todėl būtina riboti valgymui skirtų kiaušinių, neapdorotų medžiojamų paukščių trofėjų, žaliavos naminių gyvūnėlių maistui ir neapdorotų pašarinių žaliavų, kuriose yra paukštienos, importą iš šio Malaizijos regiono.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2004/122/EB iš dalies keičiamas taip:
1)
3 straipsnyje žodžiai „ir Malaizija“ yra įterpiami po žodžių „Pietų Korėja“.
2)
7 straipsnyje data „2004 m. gruodžio 15 d.“ pakeičiama „2005 m. kovo 31 d.“.
2 straipsnis
Valstybės narės iš dalies pakeičia importui taikomas priemones, kad pastarosios atitiktų šio sprendimo nuostatas ir apie patvirtintas priemones nedelsdamos atitinkamai paskelbia. Apie tai jos nedelsdamos praneša Komisijai.
3 straipsnis
Šis sprendimas skirtas valstybėms narėms.
Priimta Briuselyje, 2004 m. gruodžio 14 d.